Strategie om ooreenkoms in staalbedryf te bereikArgieffoto (Foto: MEIBC, Facebook) Die vakbond Solidariteit het vandag sy strategie bekendgestel om ŉ ooreenkoms in die beleërde staalbedryf te bereik. Dit volg nadat loononderhandelinge tussen vakbonde en werkgewers in die bedryf sowat drie weke gelede ŉ dooiepunt by die MEIBC bereik het. Volgens Marius Croucamp, adjunkhoofsekretaris van die metaal- en ingenieursbedryf by Solidariteit, is Solidariteit vasbeslote om vir ŉ skikking te onderhandel. “ŉ Staking sal die staalbedryf en die bedingingsraad groot skade berokken en kan veroorsaak dat werkgeleenthede verlore gaan,” het Croucamp gewaarsku. Croucamp wys daarop dat Solidariteit ŉ drieledige strategie volg om die aangeleentheid te hanteer. Daarvolgens word die bedingingsraad in die eerste plek versoek om die onderhandelinge te verleng. “Die versoek skep die ruimte vir partye om in te stem voordat onderhandelinge verleng kan word. Indien die partye nie instem nie, sal Solidariteit die KVBA nader om in te gryp en die partye by mekaar te kry om ŉ loonskikking te onderhandel,” verduidelik Croucamp. As deel van die strategie tree Solidariteit vandag in bilaterale gesprekke met werkgewer-organisasies om die idee van ŉ loonskikking te bevorder. Volgens Croucamp fokus die derde aspek van die strategie op gesprekke met klein- en medium-ondernemings wat bekommerd is oor hul toekoms as ŉ staking sou voortgaan. “Verskeie bekommerde eienaars van ondernemings het ons genader oor die impak wat ŉ moontlike staking op hul volhoubaarheid sal hê,” het hy gesê. “Dit is belangrik dat slegs een bedryfsooreenkoms deur alle partye in die bedryf geteken word.”